นายกรัฐมนตรี เตรียมเดินทางไปหนองบัวลำภู พรุ่งนี้ เยี่ยมครอบครัวผู้สูญเสีย เยียวยาเบื้องต้นจากกองทุนเงินช่วยเหลือผู้ประสบสาธารณภัย สำนักนายกรัฐมนตรี
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตรียมลงพื้นที่จังหวัดหนองบัวลำภู วันพรุ่งนี้(7 ต.ค.) เพื่อเยี่ยมเยียนให้กำลังใจครอบครัวผู้เสียชีวิตและผู้บาดเจ็บ พร้อมสั่งการทุกหน่วยงานที่เกี่ยวข้อง ทั้งหน่วยสืบสวนสอบสวน สภากาชาดไทยจัดเตรียมรวบรวมเลือดสำรอง (ซึ่งพร้อมนำส่งในคืนนี้ จำนวน 271 ถุง) ด้านสาธารณสุข การแพทย์ พัฒนาสังคมและความมั่นคงของมนุษย์ ด้านการดูแลสุขภาพจิต กระทรวงกลาโหม จัดเตรียมเฮลิคอปเตอร์ เพื่อการขนส่ง กระทรวงยุติธรรม ดูแลเรื่องการช่วยเหลือเยียวยา พร้อมทั้งปรับแผนภารกิจเดินทางออกจากกรุงเทพฯ เวลา 11.30 น. เพื่อไปเยี่ยมครอบครัวผู้สูญเสียในพื้นที่สำหรับการประชุมคณะกรรมการกองทุนเงินช่วยเหลือผู้ประสบสาธารณภัย สำนักนายกรัฐมนตรี มีมติให้ความช่วยเหลือในเบื้องต้น เพื่อบรรเทาความเสียหายที่เกิดขึ้น เฉพาะผู้เสียหาย ไม่รวมถึงผู้ก่อเหตุและบุคคลในครอบครัว แต่จะต้องมีการตรวจสอบข้อเท็จจริงก่อน กรณีเสียชีวิต (ค่าจัดการศพและเงินทุนเลี้ยงชีพ) รายละ 200,000 บาท กรณีบาดเจ็บสาหัส รายละ 100,000 บาท กรณีบาดเจ็บไม่สาหัส รายละ 50,000 บาท กรณีทุพพลภาพ รายละ 200,000 บาท ทั้งนี้ การช่วยเหลือจำนวนดังกล่าวเป็นการให้ความช่วยเหลือในเบื้องต้นเท่านั้น ซึ่งคณะกรรมการกองทุนฯ จะได้พิจารณาข้อเท็จจริงที่เกิดขึ้นและให้ความช่วยเหลือตามความเหมาะสมเพิ่มเติมต่อไป